ANAN ดีดบวก 7% หลังโบรกฯ ชี้กำไรปี 61 ยังโต 30% แม้เลื่อนโอน “Ashton อโศก”
ANAN ดีดบวก 7% หลังโบรกฯ ชี้กำไรปี 61 ยังโต 30% แม้เลื่อนโอน "Ashton อโศก" โดยล่าสุด ณ เวลา 10.42 น. อยู่ที่ระดับ 4.16 บาท เพิ่มขึ้น 0.28 บาท หรือ 7.22% สูงสุดที่ระดับ 4.18 บาท ต่ำสุดที่ระดับ 3.90 บาท มูลค่าการซื้อขาย 171.77 ล้านบาท
20 มี.ค. 2561

ผู้สื่อข่าวรายงานว่า ราคาหุ้น บริษัท อนันดา ดีเวลลอปเม้นท์ จำกัด (มหาชน) หรือ ANAN ณ เวลา 10.42 น. อยู่ที่ระดับ 4.16 บาท เพิ่มขึ้น 0.28 บาท หรือ 7.22% สูงสุดที่ระดับ 4.18 บาท ต่ำสุดที่ระดับ 3.90 บาท มูลค่าการซื้อขาย 171.77 ล้านบาท

โดยในช่วง 3 วันที่ผ่านมา ราคาหุ้น ANAN ปรับตัวลดลงอย่างหนักจากความกังวลประเด็นของโครงการ Ashton อโศกที่ยังไม่ได้รับการอนุญาตจาก กทม. เกี่ยวกับการใช้อาคาร ซึ่งมีมูลค่าโครงการ 6.7 พันล้านบาท และมียอดขายแล้ว 98%
ขณะที่นักวิเคราะห์ บล.เออีซี ยังคงแนะ “ซื้อ” หุ้น ANAN ในราคาเป้าหมาย 4.64 บาท/หุ้น โดยมองว่าการที่บริษัทแจ้งเลื่อนโอน Ashton อโศกออกไปเดือน มี.ค.62 หลังไม่ได้รับใบรับรองการก่อสร้างและเปิดใช้อาคาร ส่งผลให้ทางฝ่ายปรับลดประมาณการกำไรปี 61 ลง ซึ่งภายใต้ประมาณการใหม่คาดกำไรยังโต 29.6% เทียบกับปีก่อน และโตต่อ 50.1% ในปี 62 จากการทยอยโอน 33 โครงการที่จะเริ่มโอนและอยู่ระหว่างโอนด้วย Backlog 4.7 หมื่นล้านบาท อีกทั้งช่วงที่ผ่านมามองว่าราคาหุ้นปรับลงมาสะท้อนปัจจัยลบแล้วจนมี Upside
ล่าสุดวันนี้ (20 มี.ค.61) บริษัทได้แจ้งต่อตลาดหลักทรัพย์ว่า ได้จัดตั้งบริษัทย่อยร่วมกับผู้ลงทุนอื่นจำนวน 3 ราย โดยบริษัทย่อยดังกล่าวอยู่ภายใต้ชื่อ บริษัท เอกซ์โพเนนเชียล วิสาหกิจเพื่อสังคม จำกัด เพื่อให้บริการจัดแสดงนิทรรศการ สัมมนา รวมถึงจัดอบรมให้ความรู้ ที่จะส่งผลให้เกิดการเปลี่ยนแปลงและพัฒนาทางด้านวิชาการ สังคม และเศรษฐกิจของประเทศไทย มีทุนจดทะเบียนเริ่มต้น 1 ล้านบาท โดยมี ANAN ถือหุ้น 99.7% และผู้ร่วมลงทุนอื่นอีก 3 ราย ถือหุ้น 0.3%
ทั้งนี้ การจัดตั้งบริษัทย่อยดังกล่าวมีวัตถุประสงค์เพื่อสนับสนุนการดำเนินกิจการด้านวิสาหกิจเพื่อสังคม อันจะส่งผลให้เกิดการเปลี่ยนแปลงและพัฒนาทางด้านวิชาการ สังคม และเศรษฐกิจของประเทศไทย